Samas on Kuressaare pühakoda pakkunud restauraatoritele kogu nende töö vältel üllatuslikke leide, olgu siis tegemist olnud haruldase kassettmaalinguga laes või hauaplaatidega kiriku seina kõrval väljas. Kilumetsa sõnul pani aasta alguses avastatud suurel pinnal säilinud haruldane laekujundus lõplikult paika Laurentiuse kiriku restaureerimise üldise lähenemise. "Võimatu oli valida muud teed, kui ajaloolised maalingupinnad nii laes kui ka seintel otsustati puhastada, konserveerida ja tagasi maalida seal,  kus need enam säilinud ei ole." Restauraatorite hinnangul ei ole midagi nii mastaapset Eesti kirikuinterjöörides pikka aega ette võetud. Seda, kui mahuka tööga on tegemist, näitab ehk ka see, et kui algselt oli plaanis kirik jaanipäevaks avada, siis tööde keerukuse tõttu venisid need advendiajani. Tellingud võeti maha alles läinud kolmapäeval